CELEX: 62020TN0111
Language: ro
Date: 2020-02-19 00:00:00
Title: Cauza T-111/20: Acțiune introdusă la 19 februarie 2020 – PT Wilmar Bioenergi Indonesia și alții/Comisia

20.4.2020   
            
            
               RO
            
            
               Jurnalul Oficial al Uniunii Europene
            
            
               C 129/15
            
         
      Acțiune introdusă la 19 februarie 2020 – PT Wilmar Bioenergi Indonesia și alții/Comisia
      (Cauza T-111/20)
      (2020/C 129/20)
      Limba de procedură: engleza
      
         Părțile
      
      
         Reclamante: PT Wilmar Bioenergi Indonesia (Medan, Indonezia), PT Wilmar Nabati Indonesia (Medan), PT Multi Nabati Sulawesi (Sulawesi Utara, Indonezia) (reprezentanți: P. Vander Schueren și E. Gergondet, avocați)
      
         Pârâtă: Comisia Europeană
      
         Concluziile
      
      Reclamantele solicită Tribunalului:
      
                  —
               
               
                  anularea Regulamentului de punere în aplicare (UE) 2019/2092 al Comisiei din 28 noiembrie 2019 de instituire a unei taxe compensatorii definitive la importurile de biomotorină originară din Indonezia (1) în măsura în care acesta se aplică reclamantelor;
               
            
                  —
               
               
                  obligarea pârâtei la plata cheltuielilor de judecată efectuate de reclamante în cadrul prezentei proceduri.
               
            
         Motivele și principalele argumente
      
      În susținerea acțiunii, reclamantele invocă patru motive.
      
                  1.
               
               
                  Primul motiv se întemeiază pe încălcarea de către Comisie a articolului 3 punctul 1 litera (a), a articolului 3 punctul 1 litera (a) subpunctul (i), a articolului 3 punctul 2, a articolului 7 alineatul (2) și a articolului 7 alineatul (2) litera (a) din Regulamentul (UE) 2016/1037 al Parlamentului European și al Consiliului din 8 iunie 2016 privind protecția împotriva importurilor care fac obiectul unor subvenții din partea țărilor care nu sunt membre ale Uniunii Europene (denumit în continuare „regulamentul de bază”) și a săvârșit erori vădite de apreciere prin faptul că a considerat că plățile obținute din Fondul pentru plantații de palmieri pentru ulei constituiau o subvenție compensatorie și prin neadaptarea avantajului pretins primit de reclamante pentru a ține seama de reducerile acordate, precum și de costurile de transport și de credit efectuate pentru a obține subvențiile invocate.
               
            
                  2.
               
               
                  Al doilea motiv se întemeiază pe faptul că reclamanta a încălcat articolul 3 punctul 1 litera (a) subpunctul (iv), articolul 3 punctul 1 litera (b), articolul 3 punctul 2, articolul 6 litera (d) și articolul 28 alineatul (5) litera (a) din regulamentul de bază și a săvârșit erori vădite de apreciere prin faptul că a decis în sensul existenței unei susțineri din partea autorităților publice în ceea ce privește furnizarea de ulei de palmier brut în schimbul unei remunerații mai mici decât cea adecvată.
               
            
                  3.
               
               
                  Al treilea motiv se întemeiază pe faptul că pârâta a săvârșit o eroare de apreciere și a încălcat articolul 8 alineatul (8) din regulamentul de bază prin faptul că a concluzionat că amenințarea cu un prejudiciu important plana asupra industriei Uniunii.
               
            
                  4.
               
               
                  Al patrulea motiv se întemeiază pe faptul că pârâta a încălcat articolul 8 alineatele (5) și (6) din regulamentul de bază și a săvârșit erori vădite de apreciere prin aceea că a concluzionat că importurile provenite din Indonezia amenințau să cauzeze un prejudiciu industriei Uniunii și prin aceea că a ignorat impactul importurilor provenite din Argentina.
               
            
         (1)  JO 2019, L 317, p. 42.